Συνομιλίες Ομπάμα-Πούτιν στο περιθώριο της συνόδου του G20 στο Μεξικό
οι εντάσεις με την Ρωσία μπορούν να εξομαλυνθούν, δήλωσε ο αμερικανός Πρόεδρος
Ο αμερικανός Πρόεδρος Μπαράκ Ομπάμα ανέφερε ότι οι εντάσεις με την Ρωσία μπορούν να εξομαλυνθούν. Ο κ. Ομπάμα έκανε την εν λόγω δήλωση μετά τις συνομιλίες που είχε με τον ρώσο Πρόεδρο, Βλαντιμίρ Πούτιν, για μια ευρεία γκάμα θεμάτων, περιλαμβανομένης της Συρίας, του Ιράν και των εμπορικών συναλλαγών. Οι δύο ηγέτες συναντήθηκαν, την Δευτέρα, στο περιθώριο της Συνόδου της Ομάδας των 20 που πραγματοποιείται στο Λος Κάμπος του Μεξικού. Ο αμερικανός Πρόεδρος ανέφερε ότι συμφώνησαν με τον κ. Πούτιν στην ανάγκη για τερματισμό των βιαιοτήτων στη Συρία. Αντίστοιχα ο ρώσος Πρόεδρος, τόνισε ότι ο ίδιος και ο κ. Ομπάμα βρήκαν πολλά «κοινά σημεία» στις συνομιλίες που είχαν για τη Συρία. Αναφερόμενος στο Ιράν, ο κ. Ομπάμα τόνισε ότι συζήτησαν με τον κ. Πούτιν την κοινή τους προσέγγιση όσον αφορά την επίλυση του προβλήματος σχετικά με το επίμαχο πυρηνικό πρόγραμμα της Τεχεράνης και επεσήμαναν ότι υπάρχει ακόμα περιθώριο για εξεύρεση λύσης. Οι δύο ηγέτες εξέδωσαν επίσης κοινή ανακοίνωση στην οποία αναφέρουν ότι δεσμεύονται για αύξηση των μεταξύ τους εμπορικών συναλλαγών. Στην ανακοίνωση αναφέρεται ότι ο κ. Ομπάμα είναι σε επαφή με το αμερικανικό Κογκρέσο σε μια προσπάθεια αναίρεσης νόμου από την περίοδο της Σοβιετικής Ένωσης, που επηρεάζει τις εμπορικές σχέσεις των ΗΠΑ με την Ρωσία. Επίσης τη Δευτέρα, ο κ. Ομπάμα είχε συνομιλίες και με την Γερμανίδα Καγκελάριο Άγκελα Μέρκελ, στα πλαίσια μιας νέας προσπάθειας για την προώθηση δυναμικών ενεργειών από μέρους της Ευρώπης με στόχο την επίλυση της κρίσης στην Ευρωζώνη. Μετά την συνάντηση ο Λευκός Οίκος δήλωσε ότι ο κ. Ομπάμα «αιστάνθηκε ενθαρρυμένος» απ’ τις συνομιλίες.